Gwahoddiad i Dendro
Cynllun E-feiciau

31 Mawrth tan 2 Tachwedd 2025

Mae Awdurdod Parc Cenedlaethol Arfordir Penfro yn cynnig cyfle cyffrous i gynnal cynllun llogi e-feiciau yn y Parc Cenedlaethol.

Cefndir

Ers mis Hydref 2023, mae Awdurdod y Parc yn cynnal cynllun llogi e-feiciau yn Oriel y Parc, Canolfan Ddarganfod y Parc Cenedlaethol, Tyddewi.

Mae gan yr Awdurdod ddiddordeb mewn clywed gan fusnesau, grwpiau cymunedol, cwmnïau buddiannau cymunedol ac eraill a hoffai drafod y cyfle i ymgymryd â’r cynllun llogi e-feiciau hwn yn ardal y Parc Cenedlaethol.

Cynnig

Mae’r Awdurdod yn berchen ar 16 o Feiciau Trydan Swing Vario Riese and Muller, sydd â Batris Bosch. Hefyd ar bob beic mae clo diogelwch clyfar I LOCK IT, sy’n cael ei weithredu drwy ap rhannu beiciau.

Mae’r Awdurdod yn cynnig prydlesu’r e-feiciau i barti â diddordeb at ddibenion llogi e-feiciau ar gyfer y cyhoedd, o unrhyw leoliad addas yn y Parc Cenedlaethol.

Bydd blaenoriaeth yn cael ei rhoi i gynigion sy’n dangos manteision datgarboneiddio clir i’r lleoliad arfaethedig.

Amlinelliad o'r Telerau

* Mae’r brydles ar gyfer defnyddio e-feiciau a dyfeisiau I LOCK IT yn unig, ac nid yw’n talu costau ar gyfer tanysgrifiadau neu feddalwedd rhannu e-feiciau.
* Nid yw’r brydles yn cynnwys nac yn caniatáu defnyddio tir at ddibenion llogi e-feiciau; fodd bynnag, rhaid i’r cynllun fod wedi’i leoli yn ardal y Parc Cenedlaethol.
* Rhaid i ddeiliad y brydles sicrhau bod yswiriant perthnasol ar waith ar gyfer yr e-feiciau, cloeon ac atebolrwydd cyhoeddus.
* Awdurdod Parc Cenedlaethol Arfordir Penfro fydd yn berchen ar yr e-feiciau a’r cloeon o hyd, a rhaid iddynt gael eu dychwelyd ar ddiwedd y brydles.
* Cyfrifoldeb deiliad y brydles yw’r holl ddifrod, colledion, a’r gwaith cynnal a chadw ac atgyweirio.
* Bydd yr e-feiciau’n cael eu harchwilio ar ddiwedd cyfnod y brydles, a bydd costau’n cael eu hadennill gan ddeiliad y brydles am unrhyw iawndal nad yw’n cyfateb i draul gyffredinol.
* Deiliad y brydles fydd yn gyfrifol am storio a chludo’r e-feiciau a’r cloeon yn ystod cyfnod y brydles.

Cyfarwyddiadau i'r rhai sy'n tendro

Anfonwch ddatganiad ffurfiol o ddiddordeb at: tenders@pembrokeshirecoast.org.uk, gan gynnwys eich enw, eich cyfeiriad e-bost, swm y tendr, a chynnig byr sy’n ddim mwy na 500 gair erbyn dydd Sul 23 Mawrth.

Bydd pob prydles yn amodol ar lofnodi cytundeb trwydded.

Ar gyfer ymholiadau anffurfiol, cysylltwch â claireb@pembrokeshirecoast.org.uk